
 	УВАЖАЕМИ ГОСПОЖИ И ГОСПОДА,
 В Областна администрация-Благоевград е образувана преписка с вх. № 62-00-21/ 17.07.2026 г., по повод постъпил Ваш сигнал, в качеството ѝ на председател на Управителния съвет на Сдружение за изследователски практики, инициатива „Зелени закони“, относно противозаконна промяна на характера на собствеността на държавни имоти, извършена от Министерството на земеделието и храните (МЗХ)  и Министерството на вътрешните работи (МВР), и отразяването им в кадастралната карта и кадастралните регистри (КККР), както и искане за възстановяване на публичния характер на имотите. 
Имотите, предмет на сигнала, попадат в територията на Природен парк „Беласица“ и представляват поземлени имоти с идентификатори 37349.800.384, 87134.90.270, 65293.67.8, 37989.90.542, 37989.90.382, 03294.200.810 и 56126.43.37 по кадастралната карта и кадастралните регистри на с. Ключ, с. Яворница, с. Самуилово, с. Коларово, с. Беласица и гр. Петрич, всички в община Петрич, област Благоевград.  
Във Вашия сигнал, се сочи, че по силата на чл. 10, ал. 1 от Закона за защитените територии, до 2022 – 2023 г. гореописаните поземлени имоти, които са част от Природен парк „Беласица“, са били с тип на собственост „държавна публична“, а последвалото им обявяване за „държавна – частна“ собственост по искане на МЗХ и МВР противоречи на българското законодателство.
На основание разпоредбата на чл. 14, ал. 3  от Закона за държавната собственост (ЗДС), съгласно която управлението върху обекти, имоти и вещи - държавна собственост, включва правото на ведомствата и юридическите лица на бюджетна издръжка да ги владеят, ползват и поддържат от името на държавата, за своя сметка и на своя отговорност, е необходимо министърът на земеделието и храните и министърът на вътрешните работи да изразят становища по сигнала на г-жа Вера Стаевска.
Следва да се отбележи, че процедурата по изменение на кадастралната карта и кадастралните регистри (КККР), касаещо визираните поземлени имоти, попадащи в територията на ПП „Беласица“, е извършена от  СГКК – Благоевград и е необходимо същата да предостави становище по сигнала.
На следващо място,  съгласно текста на разпоредбата на чл. 46, ал. 1 от Закона за защитените територии, Министерството на околната среда и водите и неговите регионални органи провеждат и осъществяват управлението и контрола в защитените територии.
В тази връзка с писмо наш вх.№ 62-00-21(2)/31.07.2026г. е получено становище от РИОСВ-Благоевград, с оглед правомощията му за осъществяване на контрол в защитените територии, респективно в ПП „Беласица“. В становището се сочи, че Природен парк „Беласица“, е обявена и с граници определени със Заповед № РД-925 от 28.12.2007 г. на министъра на околната среда и водите (обн., ДВ, бр. 8 от 2008 г.), заведен под номер 11 в Държавния регистър на защитените територии. Съгласно същата, горепосочените поземлени имоти са включени в природния парк. Цитирана е разпоредбата на чл. 10, ал. 1 от ЗЗТ, че собствеността на държавата, която не е изключителна държавна собственост, върху горите, земите и водните площи, включени в защитените територии по закон, е публична държавна собственост. Видно от вписаните данни за вида на правото на собственост за горепосочените поземлени имоти – „частна собственост“, същото не е в съответствие с нормативните изисквания на ЗЗТ.
Ведомствата, които управляват недвижимите имоти описани по-горе, следва, в рамките на предоставените им правомощия, да предприемат необходимите законосъобразни действия за привеждане на правния статут на посочените поземлени имоти в съответствие с изискванията на чл. 10, ал. 1 от ЗЗТ, включително при необходимост предприемане на действия по съставяне или изменение на актовете за държавна собственост и иницииране на отразяването на настъпилите промени в кадастралната карта и кадастралните регистри по реда на Закона за кадастъра и имотния регистър.
[bookmark: _GoBack]Към настоящия момент в Областна администрация-Благоевград са получени заявления с наши вх.№ 24-01-59 до 63/10.08.2026г. от Областна дирекция „Земеделие“-гр.Благоевград за издаване на актове за публична държавна собственост за 37349.800.384, 87134.90.270, 65293.67.8, 37989.90.382 и 56126.43.37 по кадастралната карта и кадастралните регистри на с. Ключ, с. Яворница, с. Самуилово, с. Коларово и гр. Петрич, всички в община Петрич, област Благоевград. АПДС са изпратени за вписване в Служба по вписванията-гр.Петрич. След издаването на АПДС в изпълнението на горното са необходими действия от ОДЗ-Благоевград за отразяването на настъпилите промени в кадастралната карта и кадастралните регистри по реда на Закона за кадастъра и имотния регистър.
На 17.08.2026г. с наши писма са сезирани МВР-Гранична полиция-Смолян и ЮЗДП-Благоевград за предприемане на действия по компетентност за привеждане на правния статут на поземлени имоти  с идентификатори 37989.90.382 и 03294.200.810 по кадастралната карта и кадастралните регистри на с.Коларово и с. Беласица в съответствие с изискванията на чл. 10, ал. 1 от ЗЗТ, включително при необходимост предприемане на действия по съставяне или изменение на актовете за държавна собственост и иницииране на отразяването на настъпилите промени в кадастралната карта и кадастралните регистри по реда на Закона за кадастъра и имотния регистър.


С уважение,

Областен управител на област с
административен център Благоевград

2700 Благоевград, пл. Георги Измирлиев № 9
тел.: +359 (73) 88 14 01
E-mail: Info@blagoevgrad.egov.bg
Web: https://blagoevgrad.egov.bg

